text: Politiet efterlyser ejer til disse tyvekoster
  24 november 2017 kl. 09.02
  Politiet efterlyser den retmæssige ejer til tyvekoster, fundet under ransagning i Vejle tirsdag, hvor fire personer blev anholdt.
  Sydøstjyllands Politi vil meget gerne i kontakt med den eller de ejere til smykker, malerier og et ur, som er fundet under en ransagning i Vejle tirsdag.
  Politi formoder, at effekterne stammer fra et indbrud eller tyveri.
  Det drejer sig om en fingerring, øreringe, halskæder og armbånd, et knivsæt, samt flere malerier og et armbåndsur.
  I forbindelse med ransagningen blev fire personer anholdt, og de er nu sigtede i sagen.
  Sydøstjyllands Politi kan kontaktes på tlf. 114.
  